Uit toeka: Vanjaar se oes nuwe rekord | Netwerk24
Uit toeka: Vanjaar se oes nuwe rekord
26 November 2018 06:01
Uit Eikestadnuus se uitgawe van Vrydag 24 November 1978
Die 1978-wynoes was 25 persent groter as die van 1977, terwyl dit ook die rekordoes van 1976 oorskry het. Die jongste oes het 5,7 hektoliter beloop teenoor 1976 se rekord van 5,6 hektoliter.
Só het dr. André du Toit, voorsitter van die KWV, Dinsdag by ’n konferensie van wynboere by Worcester gesê.
Dr. Du Toit het gesê dat die Stellenbosch-distrik so mooi herstel het na die terugslag wat dit in 1977 ondervind het. Die Stellenbosse oes is teenoor 1977 met 58 persent tot 668 866 hektoliter opgestoot.
Volgens voorlopige opnames lyk dit asof meer as 6 miljoen hektoliter wyn vanjaar geproduseer is. Die finale syfers sal eers later beskikbaar wees, maar dit wil voorkom asof die stookwynoes 3 miljoen hektoliter sal wees.
Produksie van goeie wyn sal dus na verwagting ongeveer 2,8 miljoen hektoliter wees wat ’n aansienlike verbetering is op die prestasie van die vorige jaar.
Uit toeka: Pyplyn vorder vinnig
Uit toeka: Heemkring – Nuwe boek oor Eikestad
Uit toeka: Begraafplaas sal as park ontwikkel word